
1.	NAMEN IN UPORABA
Rezalka za asfalt se uporablja za rezanje asfaltnih površin (kot so ceste, parkirišča, pločniki,…) z namenom označitve (omejitve) jarka zemeljskih del. Za pogon rezalnega diska služi bencinski motor, celotno rezalko pa vodi in potiska strojnik. 

2.	NEVARNOSTI PRI DELU
Rezalka za asfalt lahko ogroža varnost strojnika in varnost delavcev v neposredni okolici. Nevarnost predstavlja predvsem rotirajoči rezalni disk, ki lahko poškoduje noge ali druge dele telesa, ki bi prišli v bližino. Vroči deli izpušne cevi lahko povzročijo opekline. Pri daljšem upravljanju rezalke lahko pride do okvare sluha.

3.	PRED UPORABO
· pred uporabo rezalke za asfalt moramo opraviti vizualni pregled in ugotoviti njeno brezhibnost, predvsem stanje rezalnega diska, motorja in naprave za vodno hlajenje,
· pred zagonom moramo preveriti nivo olja, količino goriva in količino hladilne vode,
· potrebno je paziti, da se rezalni disk neposredno pred zagonom ne dotika ničesar in da ni v bližini nobenih predmetov ali delov telesa, ki bi lahko prišli v stik z njim,
· potrebno je upoštevati vse varnostne ukrepe, da preprečimo najmanjšo nevarnost, ki bi lahko privedla do nezgode pri delu.

4.	MED UPORABO
-	v bližini rezalke ne sme biti nikogar, razen upravljalca, 
-	prepovedana je uporaba ali preizkušanje rezalke v zaprtih prostorih,
-	asfalt režemo počasi in enakomerno, da rezalke ne preobremenimo,
-	med delovanjem rezalke ne puščamo nenadzorovane, v kolikor jo, jo moramo predhodno izklopiti in postaviti na stran in preprečiti njeno premikanje,
-	med uporabo rezalke ne smemo popravljati, ji dolivati goriva ali hladilne vode, mazati ipd.

5.	VZDRŽEVANJE, ČIŠČENJE IN PREGLEDOVANJE
Pri vseh delih na rezalki za asfalt je potrebno ugasniti motor. Pri servisiranju in vzdrževanju je potrebno upoštevati navodila proizvajalca. Predvsem je potrebno redno vzdrževanje rezalnega diska in naprave za vodno hlajenje. Kadar rezalka dlje časa miruje, jo je potrebno pred uporabo temeljito pregledati, ob zagonu pa nekaj časa utekati.

6.	OSEBNA ZAŠČITNA SREDSTVA
Pri delu je obvezna uporaba zaščitnih rokavic, čelade z glušniki, zaščitnih očal, zaščitne protiprašne maske, delovne obleke in zaščitnih čevljev.

